Hello Kuopio

Kuopion kaupungin kulttuurilaitokset juhlistavat Minna Canthia
2026-03-19 | Kuopio, Kauppakatu 45, Kuopio, 70110
Kuopion kaupungin kulttuurilaitokset kutsuvat kaikki mukaan juhlistamaan Minna Canthin päivää – rohkean ajattelijan ja tasa-arvon edelläkävijän perintöä.
Juhlapäivän aikana kaupungin kulttuurilaitosten ovet ovat avoinna, ja tarjolla on monipuolista ohjelmaa kaikenikäisille. Luvassa on muun muassa näyttelyitä, opastuksia, esityksiä ja keskustelutilaisuuksia, jotka valottavat Minna Canthin elämää, tuotantoa ja yhteiskunnallista merkitystä eri näkökulmista.
Alta löydät kulttuurilaitosten Minna Canthin päivän ohjelmat sekä linkit tarkempiin tietoihin ja aikatauluihin.
Kuopion kaupunginkirjasto
Minna Canthin ja Kirjaston päivä: Kirjaston päivää vietetään tänä vuonna Sinun kirjastosi -teemalla. Tule tutustumaan kirjaston palveluihin, katsomaan, mitä kaikkea sinun kirjastostasi löytyy ja kertomaan, mitä sieltä mielestäsi pitäisi löytyä!
Pääkirjastolla on esimerkiksi maakuntavarastossa avoimet ovet!
Kirjastotanssit
Tanssien ohjelmisto koostuu mukavasta tanssimusiikista, sisältäen mm. valssit, tangot, foxit ja humpat. Solistina Kirsi Roitto
Paikka ja aika: Pääkirjaston ylälava klo 17–18.30
Lisätietoja
Kuopion kaupunginteatteri
Minnan salonki: LADYT LAVALLA – Teatterin taikaa ja lavakarismaa rimpsuissa ja ryysyissä
Minna Canthin päivänä 19.3.2026 Kuopiossa juhlitaan teatterin naisia!
Neljä upeaa eri ikäistä naista keskustelee teatterista, näyttelijän työstä, yhdenvertaisuudesta ja kulttuurin merkityksestä Kuopion kaupunginteatterin Maria-näyttämöllä kello 13 alkaen.
Vastauksia erilaisiin kysymyksiin saamme, kun estradin valloittavat Ritva Grönberg, Leea Lepistö, Seija Pitkänen ja Alina Rajatalo. Keskustelua ohjaa Minna Canth Kuopio ry:n puheenjohtaja, näyttelijä Virpi Rautsiala. Esitys kestää reilun tunnin. Lopuksi yleisöllä on mahdollisuus esittää kysymyksiä. Ei väliaikaa. Tilaisuus on avoin kaikille. Maksuton pääsylippu tulee noutaa teatterin lippukassalta.
Paikka ja aika: Kuopion kaupunginteatterin Maria-näyttämö n. klo13.00-14.30.
Linkki tapahtuman sivuille ja esiintyjien esittelyyn.
KUMMA
Keskustelutilaisuus “Toivo ja tulevaisuus” – Juhlapuhujana Kaarina Hazard. Paneelikeskustelu. Vapaa pääsy
Paikka ja aika: KUMMA, klo 17-19
Kuopion korttelimuseo
Klo 10 Videoesitelmä (YouTube): Minna Canthin Kuopio
Kuopion museon YouTube-kanavalla esitettävä video käsittelee Minna Canthin ajan Kuopiota, eli 1800- lopun kaupunkia ja sen asukkaita. Esityksen aikana on mahdollistaa esittää kysymyksiä YouTuben keskustelussa. Katsottavissa kaksi viikkoa ensiesityksestä.
Klo 12 & 14 Konservaattori esittelee: Tarkastelussa Minna Canthin sohvaryhmä
Minna Canthille kuulunut sohvaryhmä on esillä Minna Canthin salongissa Korttelimuseossa. Konservaattori Elviira Heikkilä kertoo Minna Canthille kuuluneen sohvaryhmän tyylipiirteistä, ominaisuuksista ja konservoinnista, käyttöhistoriaa unohtamatta. Kesto noin 20 minuuttia.
Klo 13 Opastus: Minna Canth – yhteiskunnallinen vaikuttaja Kuopiossa
Opastuksella tutustutaan Canthin yhteiskunnalliseen toimintaan Kuopiossa tarkastellen erityisesti sitä, millaiset aatteet ja tavoitteet saivat hänet tarttumaan toimeen. Kauppiaan toimensa ja kirjailijan työnsä ohessa Canth oli perustamassa monia paikallisia kouluja ja osallistui useiden yhdistyksien toimintaan. Kesto noin 30 minuuttia.
Klo 15 Opastus: Minna Canthin kirjallisuuden teemat
Opastuksella tarkastellaan Minna Canthin kirjallisen tuotannon moninaisia teemoja aina naisten yhteiskunnallisesta asemasta kevyempiin aiheisiin kuten spiritismi-istuntoihin. Millä tavoin teemoja on tulkittu aikalaisten näkökulmasta ja toisaalta nykypäivänä? Kesto noin 30 minuuttia.
Vapaa pääsy.

Kuopio Tanssii ja Soi
2026-06-08 - 2026-06-14
57. kerran järjestettävä Kuopio Tanssii ja Soi värittää kaupunkia jälleen 8.-14.6.2026!
Festivaalin ohjelmistoon kuuluu tanssiesityksiä niin kotimaisilta kuin kansainvälisiltä huippuryhmiltä, kursseja ja maksutonta ohjelmaa ympäri kaupunkia. Pääohjelman kokoaa festivaalin taiteellinen johtaja Kenneth Kvarnström.
Festivaalin kattaus on tänä kesänä ainutlaatuinen: Kuopiossa nähdään yksi maailman johtavista tanssiryhmistä, GöteborgsOperans Danskompani, neljän kansainvälisen huippukoreografin teoksilla. Luvassa on Sharon Eyalin, Hofesh Shechterin, Botis Sevan ja Marcos Morau’n koreografiat.
Ohjelmistossa lisäksi rakastettu, useita pienteoksia sisältävä Gaala sekä Suomen Kansallisoopperan ja -baletin Balettioppilaitos esitys. Lue lisää www.kuopiodancefestival.fi ja varaa paikkasi!

Kuva: GöteborgsOperans Danskompani | Wild Poetry by Hofesh Shechter
© Lennart Sjöberg

BarokkiKuopio
2026-07-15 - 2026-07-19
Vanhan musiikin festivaali BarokkiKuopio soi kesällä 2026 jo 22. kerran! Vuoden 2026 teema on vesi/veto. Sanoihin tiivistyy kaksi elämälle välttämätöntä elementtiä, vesi ja liikkuva ilma. Ne edustavat yhtäältä seisahtuneisuutta, toisaalta vaihtuvuutta ja virtailevuutta, puhdistavaa liikehdintää, joka on välttämätöntä uudistumiselle – niin musiikkifestivaalin kuin sitä ympäröivän maailman todellisuudessa. Virtaavan ja puhdistavan veden lisäksi tärkeänä elementtinä on ilma, joka aiheuttaa vetoa tunkeutuessaan falskaavista ikkunoista sekoittamaan seisahtunutta sisäilmaa.
Vesimusiikkia on sävelletty historiassa paljon, mutta minne tuuli puhaltaa? Festivaalilla on luvassa aaltojen pauhua, laineiden liplatusta, kevyttä pisarointia suvituulessa ja korviahuumaavia myrskyjä!
***
BarokkiKuopio on Kuopiossa järjestettävä kansainvälinen vanhan musiikin ja barokkimusiikin festivaali, joka kokoaa yhteen huippuesiintyjiä, kiinnostavia ohjelmakokonaisuuksia ja elämyksellisiä konserttipaikkoja keskellä kesäistä kaupunkia. Festivaali on vakiinnuttanut asemansa yhtenä Kuopion kesän merkittävistä kulttuuritapahtumista ja klassisen musiikin festivaaleista Itä-Suomessa.
BarokkiKuopio tarjoaa elämyksiä niin paikallisille asukkaille kuin matkailijoille. Festivaalin tapahtumapaikat sijaitsevat Kuopion keskustassa kävelyetäisyydellä toisistaan. Kuopioon on helppo saapua junalla eri puolilta Suomea, ja rautatieasema sijaitsee aivan keskustan tuntumassa.
BarokkiKuopio on taiteellisesti kunnianhimoinen vanhan musiikin festivaali Kuopiossa ja osa kaupungin kesän klassisen musiikin tarjontaa. Festivaalin ohjelmassa on sekä maksullisia konsertteja että ilmaisia tapahtumia, ja kokonaisuuteen kuuluu myös lapsille suunnattu maksuton lastenkonsertti. BarokkiKuopio kutsuu mukaan kaikenikäiset musiikin ystävät. Tapahtuma sopii niin klassisen musiikin ystäville kuin ensikertalaisille, jotka haluavat kokea korkeatasoisen musiikkifestivaalin Kuopiossa.
Tarkempi ohjelma, esiintyjät ja konserttikohtaiset tiedot julkaistaan keväällä 2026.
Lisätiedot
Liput ja festivaalipassit
